Frá og með deginum í dag léttir Íslensk erfðagreining undir með veirufræðideild Landspítalans og greinir öll innanlandssýni. Kári Stefánsson segir að það sé út í hött að Landspítalinn geti ekki höndlað stöðuna betur.
Gríðarlegt álag hefur verið á sýkla- og veirufræðideild Landspítalans síðustu daga og hafa sýni sem komið hafa inn til greiningar verið langt umfram það sem deildin getur annað á hverjum sólarhring. Guðrún Svanborg Hauksdóttir, yfirlæknir deildarinnar, segir að skafl af sýnum hafi myndast þrátt fyrir að unnið sé að greiningu langt fram á nótt.
Í gær náðist ekki að anna öllum sýnum sem komu í fyrradag og þetta er farið að koma yfir á daginn eftir þannig að það var fyrst síðdegis í gær sem við náum að klára öll sýni sem komu í fyrradag og þetta vill hrúgast svolítið upp.
-Hafið þið verið að greina langt fram á kvöld og nótt?-
Það hefur verið vinna, það á að vera vinna til miðnættis en fólk hefur verið að vinna lengur, talsvert lengur.
Það var svo að ósk sóttvarnarlæknis sem Íslensk erfðagreining ákvað að stíga inn og aðstoða og hófst sú vinna strax í morgun. Kári Stefánsson, forstjóri fyrirtækisins, vonar að með hjálpinni séu ekki verið að brjóta lög.
Við fengum símtal frá sóttvarnalækni í gær og auðvitað ætlum við að leggja okkur af mörkum. Við ætlum að sjá um að greina öll innanlandssýni. Veirufræðideildin kemur til með að halda áfram að sinna landamærasýnum. Og það eina sem við getum gert niður í Vatnsmýri er að vonast bara til þess að þeirri niðurstöðu að við séum ekki? að brjóta lög með því að hjálpa. Við vonum að það fari að renna af Persónuvernd og hún fari að horfa á þetta samfélag með sömu augum og aðrir.
-Hvað finnst þér um það að eftir tvö ár í þessum faraldri þurfi Landspítalinn að leita á náðir einkaaðila til að höndla stöðuna?-
Það er allt í lagi að Landspítalinn leiti á náðir einkaaðila og í svona farsótt eiga allir að leggja sitt af mörkum. Það er hins vegar ekki gott að Landspítalinn sé ekki búinn að skipuleggja sig betur til þess að geta höndlað þetta. Það er einhvers konar stjórnunarvandi í þessu kerfi og raunverulega út í hött að það skuli ekki vera búið að gera eitthvað í þessu á tveimur árum sem stjórnvöld hafa haft til að skipuleggja þetta.
-Nú geri ég ráð fyrir því að Þórólfur sjálfur hafi hringt í þig og beðið þig um þetta, var það þannig og var aldrei spurning um að segja já?-
Sko Þórólfur hringdi í mig í gærkvöldi, við tölum saman, nokkuð oft. Við erum vinir, félagar, fóstbræður og það var ekki möguleiki fyrir okkur í þessu ástandi að segja annað en já.
Íslensk erfðagreining greinir öll innanlandssýni frá og með deginum í dag. Kári Stefánsson segir að sú ákvörðun hafi verið einföld, eftir símtal frá Þórólfi Guðnasyni sóttvarnalækni í gærkvöld. 